חאתם בן ערפה

חאתם בן ערפה (בערבית: حاتم بن عرفة; נולד ב-7 במרץ 1987) הוא כדורגלן עבר צרפתי ממוצא תוניסאי המשחק בעמדת הקשר. ידוע ביכולות הדריבל הפנטסטיות שלו ובעל קהל־חסידים. בן ערפה החל את הקריירה בבצ'אנטאיי מלבארי, קבוצה מדרום פריז. לאחר שנתיים עבר למונטרוג', ב-1998 עבר למועדון בולון-ביאנקור ובשנת 1999 עבר לאקדמיית קליירפונטיין (Clairefontaine). בגיל 15 הצטרף לקבוצת הצרפתית אולימפיק ליון באותו שנה בה היא זכתה לראשונה באליפות ליגת העל הצרפתית. בחודש אוגוסט 2004, לאחר שנתיים באקדמיה לנוער של ליון, חתם על החוזה המקצועני הראשון שלו, וקיבל את חולצה מספר 34. המשחק הרשמי הראשון שלו היה נגד ניס בעונת 2004/2005 בו שיחק 68 דקות. הגול הרשמי הראשון שלו הובקע ב-11 בספטמבר 2004, בניצחון על סטאד רן. בנוסף באותה העונה, כבש את השער הראשון שלו במסגרת ליגת האלופות נגד מנצ'סטר יונייטד. לאחר שהשחקנים פלורן מאלודה וסילבן וילטור עזבו את המועדון, המנג'ר אליין פרין שינה את מערך הקבוצה ל-4-3-3 וכך השחקן קיבל הזדמנות להראות את יכולתו כקשר התקפי שמאלי. השחקן הסתגל במהרה למערך הקבוצתי וכבש בניצחון 1–5 של ליון על מץ ב-15 בספטמבר. בסיום אותה העונה זכה בתואר "השחקן הצעיר של העונה" של האיחוד הלאומי של כדורגלנים מקצועיים (UNFP) בצרפת. בסוף עונת 2007/2008 יחסיו עם הנהלת ליון הסתבכו והוא החליט לעזוב את המועדון ולעבור לאולימפיק מרסיי שרכשה אותו תמורת 12 מיליון יורו. בן ערפה החליף את הספרה על חולצתו למספר 10, ופתח את העונה עם הקבוצה בניצחון 0–2 על גרנובל, במשחק בו שיחק 68 דקות. השער הראשון שלו במדי מארסיי נכבש בניצחון על טרליסלאק במסגרת גביע צרפת, וחודש לאחר מכן הוא רשם את הבישול הראשון שלו בניצחון 1–5 על ולנסיאן. בן ערפה כבש גם במסגרת ליגת האלופות במשחק נגד פ.צ. קופנהגן. ב-27 באוגוסט 2010, עבר בהשאלה לעונה אחת בניוקאסל יונייטד, ששילמה למארסיי 2 מיליון ליש"ט כדמי השאלה ו-5 מיליון ליש"ט כאופציית רכישה. לאחר שקיבל את חולצה מספר 37, הוא ערך ב-11 בספטמבר את הופעת הבכורה שלו במועדון, כאשר עלה כמחליף בהפסד ניוקאסל 0–2 לבלקפול. את שערו הראשון בניוקאסל כבש ב-18 בספטמבר, בניצחון על אברטון 1-0. ב-3 באוקטובר, נפצע במשחק מול מנצ'סטר סיטי בעקבות תיקול חריף שנעשה על ידי נייג'ל דה יונג, ושבר את רגלו השמאלית. כתוצאה מכך, לא שיחק בשאר העונה אף על פי שב-5 באפריל 2011 כבר חזר להתאמן עם הקבוצה. במהלך העונה, פורסם בכלי התקשורת שמארסיי הגיעה להבנה עם ניוקאסל וזו קנתה אותו תמורת סכום שלא פורסם. במשחקי טרום העונה חזר לשחק, אך נפצע שוב במהלך סיבוב משחקים בארצות הברית ושהה בביתו עד 18 בספטמבר 2011. לאחר חזרתו במשחק נגד בלקבורן במסגרת גביע הליגה, כבש בן ערפה שער כשהוא רץ ממחצית המגרש ועובר בדרך שבעה שחקנים. שבועיים לאחר מכן כבש שוב שער יוצא מן הכלל במשחק נגד אברטון בליגה כשהוא משתחרר מהשומר שלו בסיבוב פנטסטי עם העקב בזמן שהוא דוהר אל עבר שער היריב ועובר בין שלושת שחקני ההגנה של אברטון (לימים שער השנה ב-2012/13). ב-2014 השאילה ניוקאסל את בן ערפה להאל סיטי. בתום העונה חזר בן ערפה לניוקאסל ושוחרר ממנה. לאחר שעזב את ניוקאסל חתם בן ערפה בניס. ב-8 באוגוסט ערך את הופעתו הבכורה בקבוצה נגד מונקו. לאחר שבוע כבש את שערו הראשון בקבוצה בתיקו 3-3 נגד טרואה. במדי ניס כבש 17 שערי ליגה ב-34 הופעות. ב-1 ביולי 2016 חתם בן ערפה בפריז סן-ז'רמן. ב-6 באוגוסט ערך את הופעתו הבכורה בקבוצה בניצחון 1–4 על אולימפיק ליון בהסופר קאפ הצרפתי בו כבש את שערו הראשון. לאחר שלא שותף באף משחק בעונתו השנייה, שוחרר מהקבוצה בסוף העונה. ב-2 בספטמבר 2018 חתם בן ערפה לשנתיים בסטאד רן. ב-20 בספטמבר ערך את הופעתו הבכורה בניצחון 1–2 על יבלונץ בהליגה האירופית, בו כבש את שער הבכורה שלו בקבוצה. עם הקבוצה זכה בגביע הצרפתי לאחר ניצחון בגמר נגד פריז סן ז'רמן. ב-28 בינואר 2020 חתם בריאל ואיאדוליד עד לסוף העונה לאחר חצי שנה ללא משחק. ב-8 בפברואר ערך את הופעתו הבכורה בתיקו 0-0 נגד ויאריאל. במדי הקבוצה ערך 5 הופעות ליגה. ב-7 באוקטובר 2020 חתם בן ערפה במועדון הכדורגל ז'ירונדן דה בורדו. ב-19 בינואר 2022 חתם בן ערפה בליל, אך עזב את הקבוצה בתום העונה. ב-2023 פורסם שהוא משחק טניס־פדאל, למרות שלא פרס מכדורגל, וניצח מעל 70 טורנירים. בן ערפה הופיע בנבחרת הנוער של צרפת עד גיל 17, שם הוא כבש 16 שערים ב-22 משחקים. בשנת 2004, לקח חלק בהרכב הנבחרת הצעירה עם כוכבים כמו סמיר נאסרי וקארים בנזמה במסגרת אליפות אירופה בכדורגל עד גיל 17. את השער הראשון שלו במשחק בינלאומי, כבש נגד אירלנד. לאחר מכן הוא כבש נגד טורקיה ופורטוגל, ומאוחר יותר שיחק גם בטורניר אליפות אירופה לנבחרות עד גיל 21 נגד רומניה. ב-10 באוקטובר 2007 זומן לנבחרת צרפת על ידי מאמן הנבחרת, ריימונד דומנק במקומו של לואיס סאהה במסגרת מוקדמות יורו 2008, והשתתף במשחקים נגד איסלנד וליטא. הופעת הבכורה שלו בנבחרת הבוגרת הייתה בניצחון צרפת על איי פארו 6-0, בו שיחק 64 דקות ונכנס לרשימת הכובשים כשהבקיע את השער האחרון. שיחק גם במסגרת יורו 2012 ושותף לראשונה בהפסד 0–2 לשוודיה במשחק האחרון בבית ד'. צרפת עלתה לרבע הגמר, אך הפסידה 0–2 לספרד. כשחקן אולימפיק ליון: אליפות צרפת (4): 2004/2005, 2005/2006, 2006/2007, 2007/2008 זכייה בגביע השלום: 2007 הגביע הצרפתי: 2008 כשחקן אולימפיק מרסיי: אליפות צרפת: 2009/2010 גביע הליגה: 2009/2010 הסופרקאפ הצרפתי: 2010 כשחקן פריז סן-ז'רמן: הסופר קאפ הצרפתי: 2016 הגביע הצרפתי: 2016/2017 גביע הליגה: 2016/2017 כשחקן סטאד רן: הגביע הצרפתי: 2018/2019 כשחקן נבחרת צרפת: זכייה באליפות אירופה עד גיל 17: 2004 מדיה וקבצים בנושא חאתם בן ערפה בוויקישיתוף חאתם בן ערפה, ברשת החברתית אינסטגרם חאתם בן ערפה, באתר Transfermarkt חאתם בן ערפה, באתר Soccerway חאתם בן ערפה, באתר BDFutbol חאתם בן ערפה, באתר WorldFootball.net חאתם בן ערפה, באתר National Football Teams חאתם בן ערפה, באתר FootballDatabase.eu חאתם בן ערפה, באתר ESPN פרופיל השחקן באתר ניוקאסל יונייטד (באנגלית)